text: Beruset sejler i Sønderborg
  04 september 2010 kl. 09.14
  Det kan være svært at lægge til kaj. For en 61-årig tysk sejler var det endda overordentligt svært. Han var nemlig mere end almindeligt overrislet.
  Syd - og Sønderjyllands Politi oplyser til TV SYD, at det natten til lørdag modtog en anmeldelse om en tysk sejler, der var sejlet direkte ind i en anden båd under sit forsøg på at lægge til kaj i Sønderborg havn.
  Politiet kunne konstatere, at sejleren var beruset. Der blev taget en blodprøve, og den 61-årige tysker er nu sigtet for spritsejlads.  
  Sejleren er blevet bedt om at betale et depositum til dækning af sagens omkostninger, så skaderne på den anden båd kan udbedres.
  En lovændring for nogle år siden gjorde det muligt at straffe spritsejlere på samme måde som spritbilister på landjorden.
  